На основу члана 35. став 2. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 – УС, 132/14 и 145/14) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О УТВРЂИВАЊУ ПРОСТОРНОГ ПЛАНА ПОДРУЧЈА ПОСЕБНЕ НАМЕНЕ АРХЕОЛОШКОГ НАЛАЗИШТА БЕЛО БРДО

Члан 1.

Утврђује се Просторни план подручја посебне намене археолошког налазишта Бело брдо (у даљем тексту: Просторни план), који је одштампан уз ову уредбу и чини њен саставни део.

Члан 2.

Просторним планом утврђује се плански основ за заштиту, коришћење и уређење археолошког налазишта Бело брдо и његове заштићене околине на територији која обухвата делове територије града Београда, на територији градске општине Гроцка, и то део катастарске општине Винча.

Просторни план садржи плански основ за директно спровођење у складу са законом.

Члан 3.

Просторни план се састоји из текстуалног дела и графичких приказа.

Текстуални део Просторног плана објављује се у „Службеном гласнику Републике Србије”.

Графички прикази су израђени у размери 1:1.000, у два листа:

1. Реферална карта 1 - „Посебне намене простора”;
2. Реферална карта 2 - „Мрежа насеља и инфраструктурни системи”;
3. Реферална карта 3 - „Природни ресурси, заштита животне средине и природних и културних добара”;
4. Реферална карта 4 - „Карта спровођења”;
5. Графички прилог 5 - „Регулационо - нивелациони план за грађење објеката и саобраћајних површина са аналитичко - геодетским елементима за обележавање и попречним профилима”;
6. Графички прилог 6 - „Инжењерско-геолошка карта терена”;
7. Графички прилог 7 - „Водоводна и канализациона мрежа и објекти”;
8. Графички прилог 8 - „ Електроенергетска и телекомуникациона мрежа и објекти”;
9. Графички прилог 9 - „Гасоводна мрежа и објекти”.

Графичке приказе из става 3. овог члана, израђене у десет примерака, својим потписом оверава овлашћено лице органа надлежног за послове просторног планирања.

Члан 4.

Просторни план представља основ за издавање информације о локацији, локацијских услова, као и за израду пројекта препарцелације и урбанистичког пројекта и основ за формирање грађевинских парцела јавних и осталих намена у складу са Законом о планирању и изградњи.

Уређење, грађење, коришћење и заштита подручја посебне намене спроводиће се сагласно решењима из Просторног плана.

Члан 5.

Графички прикази из члана 3. ст. 3. и 4. ове уредбе, чувају се трајно у Влади (један комплет), Министарству грађевинарства, саобраћаја и инфраструктуре (три комплета), Министарству културе и информисања (један комплет), Министарству трговине, туризма и телекомуникација (један комплет), Републичком заводу за заштиту споменика културе – Београд (један комплет), граду Београду (један комплет), градској општини Гроцка (један комплет) и Музеју града Београда (један комплет).

Члан 6.

Аналитичко-документациона основа планског документа израђује се у два примерка (у аналогном и дигиталном формату) и трајно се чува у министарству надлежном за послове просторног планирања.

Члан 7.

Просторни план је доступан заинтересованим лицима, у електронском облику, у Централном регистру планских докумената, који води орган надлежан за послове државног премера и катастра.

Члан 8.

Просторни и урбанистички планови и пројекти ускладиће се са одредбама ове уредбе на начин утврђен Просторним планом.

Планови и програми развоја који се доносе по посебним прописима, прописи и други општи акти ускладиће се са одредбама ове уредбе у року од годину дана од дана ступања на снагу ове уредбе.

Просторни планови јединица локалних самоуправа, урбанистички планови и урбанистички пројекти, као и планови и програми развоја донети до дана ступања на снагу ове уредбе, примењују се у деловима који нису у супротности са овом уредбом.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10143/2018-1

У Београду, 25. октобра 2018. године

В Л А Д А

ПРЕДСЕДНИК

Ана Брнабић, с.р.